
HOTĂRÂRE 

privind stabilirea măsurilor pentru aplicarea Regulamentului (UE) 2024/1157 privind transferurile de deșeuri, de modificare a Regulamentelor (UE) nr. 1257/2013 și (UE) 2020/1056 și de abrogare a Regulamentului (CE) nr. 1013/2006

În temeiul art. 108 din Constituția României, republicată, 

Guvernul României adoptă prezenta hotărâre.

CAPITOLUL I – Dispoziții generale

Art. 1 – (1) Prezenta hotărâre stabilește cadrul instituțional, atribuțiile și responsabilitățile autorităților din România pentru punerea în aplicare a Regulamentului (UE) 2024/1157 privind transferurile de deșeuri, de modificare a Regulamentelor (UE) nr. 1257/2013 și (UE) 2020/1056 și de abrogare a Regulamentului (CE) nr. 1013/2006, denumit în continuare, Regulamentul.
(2) Autoritățile prevăzute în prezenta hotărâre asigură aplicarea unitară, coerentă și eficientă a obligațiilor ce decurg din Regulament.
(3) Regulamentul se completează cu prevederile Convenției de la Basel privind controlul transportului peste frontiere al deșeurilor periculoase și al eliminării acestora, la care România a aderat prin Legea nr. 6/1991, cu modificările ulterioare și cu cele ale amendamentelor la Convenția de la Basel, ratificate de România prin Legea nr. 265/2002.
(4) Regulamentul prevede obligațiile și responsabilitățile persoanelor fizice și juridice implicate în operațiunile transfrontaliere cu deșeuri.

Art. 2 – (1) În sensul prezentei hotărâri, termenii și expresiile utilizate au semnificația prevăzută în Regulament.
(2) Încadrarea deşeurilor se face în conformitate cu prevederile Deciziei Comisiei 2000/532/CE din 3 mai 2000 de înlocuire a Deciziei 94/3/CE de stabilire a unei liste de deşeuri în temeiul articolului 1 litera (a) din Directiva 75/442/CEE a Consiliului privind deşeurile şi a Directivei 94/904/CE a Consiliului de stabilire a unei liste de deşeuri periculoase în temeiul articolului 1 alineatul (4) din Directiva 91/689/CEE a Consiliului privind deşeurile periculoase.

CAPITOLUL II – Desemnarea autorității și atribuțiile acesteia

Art. 3 – (1) Se desemnează Ministerul Mediului, Apelor şi Pădurilor, denumit în continuare, MMAP, în calitate de autoritate publică centrală pentru protecția mediului ca autoritate competentă pentru punerea în aplicare a Regulamentului.
(2) MMAP îndeplinește următoarele atribuții în calitate de autoritate competentă: 
a) de expediere, așa cum este definită la art. 3 alin. (10) din Regulament;
b) de destinație, așa cum este definită la art.3 alin. (11) din Regulament;


c) de tranzit, așa cum este definită la art. 3 alin. (12)  din Regulament.
(3) Atribuțiile MMAP prevăzute la alin. (2) se pun în aplicare de Agenția Națională pentru Mediu și Arii Protejate, denumită în continuare, ANMAP, conform prevederilor legale în vigoare.
(4) MMAP desemnează corespondenți din cadrul aparatului propriu responsabili cu informarea sau consilierea persoanelor fizice și juridice care solicită informații, în conformitate cu prevederile art. 76 din Regulament, precum şi pe baza nominalizărilor primite de la ANMAP, pentru activităţile specifice prevăzute la alin. (2).
(5) Cuantumul costurilor administrative prevăzute la art. 30  din Regulament vor fi stabilite  prin ordin al conducătorului autorității publice centrale pentru protecția mediului în termen de 90 de zile de la data intrării în vigoare a prezentei hotărâri.
(6) MMAP comunică Comisiei Europene dispozițiile aplicate la nivel național în ceea ce privește costurile prevăzute la alin. (5).
(7) MMAP desemnează un reprezentant selectat din rândul personalului permanent al Gărzii Naționale de Mediu, denumită în continuare, GNM, responsabil cu cooperarea menționată la art. 65 alin. (2) din Regulament, cu obligația de a informa Comisia.

Art. 4 – (1) ANMAP, îndeplineşte atribuţiile prevăzute la art. 3 alin. (3).
(2) În exercitarea atribuțiilor sale, ANMAP:
a) primește, verifică și validează notificările transmise prin DIWASS;
b) solicită informații suplimentare notificatorilor, conform art. 9 alin. (3) din Regulament;
c) emite consimțământul, consimțământul condiționat, în conformitate cu art. 10 din Regulament, formulează obiecții, în conformitate cu art. 12 sau nu-și dă acordul, în cazul în care nu sunt îndeplinite condițiile menționate la art. 11. 
d) aprobă, monitorizează și retrage statutul de instalație de valorificare preconsimțită, conform art. 14  din Regulament. În termen de 90 de zile de la intrarea în vigoare a prezentei hotărâri, MMAP aprobă prin ordin al ministrului criteriile de aprobare și autorizare pentru instalații preconsimţite şi care devine anexă la autorizaţia de mediu.
e) asigură la nivel național, gestionarea utilizatorilor sistemului DIWASS, în conformitate cu prevederile Regulamentului. Pentru transporturile de deşeuri care au ca origine state membre UE şi OECD, notificările sunt acceptate doar dacă sunt depuse prin sistemul DIWASS, iar pentru cele din afara UE, pe hârtie ori prin sistemul DIWASS până la termenul prevăzut în Regulament.
f) întocmește și transmite rapoartele prevăzute la art. 73 din Regulament
(3) ANMAP desfășoară activităţile direct legate de operaţiunile de transferul deşeurilor aflate în competenţa sa, conform Hotărârii Guvernului nr. 311 din 3 aprilie 2025 privind organizarea și funcționarea Agenției Naționale pentru Mediu și Arii Protejate

4) ANMAP întocmește și transmite rapoartele prevăzute la art. 73 din Regulament.
Art. 5 –  (1) GNM este desemnată autoritate de control pentru aplicarea prevederilor art. 60 – 65 şi 66-71 din Regulament.
(2) Pentru aplicarea prevederilor art. 65 din Regulament, MMAP desemnează câte un reprezentant din cadrul  GNM și MMAP.
(3) GNM are următoarele atribuții:
a) efectuează inspecții și controale privind transferurile de deșeuri;
b) utilizează DIWASS pentru documentarea activităților de control, analiza de risc și schimbul de informații;
c) verifică documentele și informațiile aferente transferurilor de deșeuri;
d) investighează transferurile de deșeuri și identifică situațiile care se încadrează în definiția transferurilor ilegale prevăzută de Regulament;
e) dispune măsurile prevăzute de lege în cazul constatării unor transferuri ilegale sau nefinalizate;


f) în cazul în care un transport de deșeuri este considerat ilegal sau autoritățile au ajuns la concluzia că o substanță sau un obiect este deșeu, autoritățile care participă la controale informează fără întârziere, în mod corespunzător, autoritatea competentă din țara în care a avut loc controlul în cauză, conform art. 61 alin. (3) al doilea paragraf din Regulament. Preluarea deșeurilor în cazul unui transfer ilegal sau valorificarea sau eliminarea lor printr-o metodă alternativă se realizează conform prevederilor art. 25 din Regulament;
g) cooperează cu autoritățile naționale și internaționale competente în domeniul transferurilor de deșeuri;
h) elaborează planuri de inspecție bazate pe risc, potrivit Regulamentului.
(4) GNM are acces operațional în DIWASS pentru exercitarea atribuțiilor prevăzute de Regulament.

CAPITOLUL III – Aplicarea la nivel naţional a DIWASS

Art. 6 – (1) ANMAP şi GNM utilizează DIWASS pentru exercitarea atribuțiilor prevăzute în Regulament.
(2) ANMAP şi GNM se informează reciproc cu privire la corespondența cu partenerii instituționali externi în cazurile de transferuri ilegale de deșeuri descoperite pe teritoriul României sau Uniunii Europene și orice alte informații relevante cu privire la transferurile transfrontaliere de deșeuri. 
(3) ANMAP este responsabilă pentru:
a) gestionarea accesului operatorilor economici în cadrul procedurii PIC;
b) înaintarea documentelor electronice sau după caz și letrice pentru derularea acțiunilor de take back ale deșeurilor raportate ca fiind transferuri ilegale.

Art. 7 – (1) Operatorii economici implicați în transferuri de deșeuri au obligația de a utiliza DIWASS în conformitate cu Regulamentul şi cu cerințele tehnice și procedurale stabilite la nivelul Uniunii Europene.
(2) Toți  operatorii economici implicați în transferuri de deșeuri au obligația de a se înregistra și utiliza DIWASS pentru:
a) transmiterea electronică a notificărilor în cadrul procedurii de notificare și consimțământ prealabil (PIC);
b) transmiterea informațiilor prevăzute în anexa VII la Regulament în format electronic;
c) actualizarea datelor privind recepția şi valorificarea deșeurilor, inclusiv în cazul exportului de deșeuri în țări terțe.
(3) Toți operatorii economici sunt responsabili pentru exactitatea și completitudinea datelor introduse în DIWASS, precum și în SIATD ROAFM.
(4) În vederea valorificării deșeurilor generate ca urmare a unei activități desfășurate în perimetrul zonelor libere și în antrepozitele vamale pentru care au fost întocmite formalitățile vamale, transportul deşeurilor pentru valorificarea în instalații autorizate este permis în baza prevederilor Hotărârii Guvernului nr.1061/2008 privind transportul deşeurilor periculoase şi nepericuloase pe teritoriul României, cu modificările ulterioare.
(5) Deținătorul de deșeuri are obligația de a prezenta toate documentele cu privire la proveniența acestora, statutul vamal și alte informații suplimentare solicitate de autoritățile competente pentru protecția mediului.
(6) Până la data de 30 iunie 2027, Operatorii operatorii economici care introduc deșeuri în România în scopul valorificării în instalații autorizate au obligația de a se înrola în SIATD-ROAFM, potrivit procedurii aprobate prin ordin al ministrului mediului, apelor și pădurilor până la 30 iunie 2027. 
(7) Certificatele care confirmă finalizarea operațiunii de tratare a deșeurilor efectuate într-o instalație situată în aceeași țară ca și țara de destinație trebuie să respecte modelul prevăzut în Regulamentul delegat (UE) 2024/2571 al Comisiei, în temeiul articolului 15 alineatul (6) din Regulamentul privind transportul de deșeuri.


(8) Certificatele care confirmă finalizarea operațiunii de tratare a deșeurilor efectuate într-o instalație situată în altă țară ca și țara de destinație trebuie să respecte modelul prevăzut în Regulamentul delegat (UE) 2024/2571 al Comisiei, în temeiul articolului 15 alineatul (6) din Regulamentul privind transportul de deșeuri.
(9) Procedura de înregistrare, raportare și declarare în SIATD-ROAFM a operatorilor economici care introduc deșeuri în România se aprobă prin ordin al ministrului mediului, apelor și pădurilor , în termen de 90 de zile de la data intrării în vigoare a prezentei hotărâri.
(10) Transferurile de deșeuri se realizează numai către instalațiile autorizate și declarate în documentele aferente transferului.
(11) Transferurile de deșeuri se vor  realiza numai prin punctele de trecere a frontierei de stat, respectiv birourile vamale  de intrare și de ieșire în / și din Uniune, desemnate în acest scop.  
(12) Punctele de trecere a frontierei de stat și birourile vamale pentru transferurile de deșeuri vor fi stabilite prin ordin comun al ministrului mediului, apelor și pădurilor și al ministrului afacerilor interne, în termen de 90 de zile de la data intrării în vigoare a prezentei hotărâri.
(13) Normele metodologice pentru controlul transferurilor de deșeuri se aprobă prin ordin al ministrului mediului, apelor și pădurilor în termen de 90 de zile de  la intrarea în vigoare a prezentei hotărâri.

CAPITOLUL IV – Cooperare instituțională

Art. 8 – (1) ANMAP şi GNM cooperează pentru schimbul de date relevante privind transferurile de deșeuri, inclusiv prin sistemul electronic DIWASS.
(2) GNM cooperează cu Ministerul Afacerilor Interne, autoritatea vamală, autoritățile locale și alte instituții relevante pentru prevenirea și combaterea transferurilor ilegale.
(3) Autoritatea Vamală Română cooperează cu GNM pentru verificarea transferurilor de deșeuri, inclusiv prin utilizarea sistemelor electronice interoperabile la nivelul Uniunii Europene.

CAPITOLUL V – Sancțiuni

Art. 9. – (1) Constituie contravenţie, dacă fapta nu a fost săvârşită în astfel de condiţii încât, potrivit legii penale, constituie infracţiune, şi se sancţionează cu amendă de la 40.000 lei la 50.000 lei: 
a) importul, exportul, tranzitul sau transferul intracomunitar de deşeuri, însoţite de documentele prevăzute în anexa IA, anexa IB sau anexa VII la Regulament, după caz, incomplete sau completate eronat;
b) exportul de deşeuri de plastic către ţări terţe fără parcurgerea procedurii de notificare şi consimţământ prealabil (PIC) în DIWASS;
c) exportul de deşeuri de plastic către ţări non-OCDE după data de 21 noiembrie 2026.
(2) Constituie contravenţie dacă fapta nu a fost săvârşită în astfel de condiţii încât, potrivit legii penale, constituie infracţiune şi se sancţionează cu amendă de la 30.000 lei la 40.000 lei:
a) abaterea de la traseul aprobat, fără informarea autorităţilor care au emis aprobarea;
b) descărcarea deșeurilor în alte puncte de lucru față de cele declarate în documentele de transfer;
c) utilizarea unor noi transportatori, fără informarea autorităţilor;
d) transferul deşeurilor menţionate în documentele care însoţesc transportul, amestecate cu alte tipuri și categorii de deşeuri;
e) transferul deşeurilor, ambalate în ambalaje care nu au fost aprobate prin anexa IA la Regulament;
f) efectuarea unui transfer de deşeuri către instalaţii din ţări terţe fără ca notificarea să fie însoţită de un raport de audit valabil al instalaţiei de destinaţie, de la data intrării în vigoare a interdicției.
(3) Constituie contravenţie, dacă fapta nu a fost săvârşită în astfel de condiţii încât, potrivit legii penale, constituie infracţiune, şi se sancţionează cu amendă de la 20.000 lei la 30.000 lei:


a) netransmiterea către autorităţile competente a documentului de circulaţie prevăzut în anexa IB la Regulament cu minimum 3 zile înainte de efectuarea transferului de deşeuri;
b) netransmiterea către autorităţile competente a certificării recepţiei deşeurilor, în termen de 3 zile de la realizarea acesteia;
c) netransmiterea către autorităţile competente a certificării că operaţiunea de valorificare a deşeurilor a fost finalizată, în termen de 30 de zile de la realizarea acesteia.
(4) Constatarea contravenţiilor şi aplicarea sancţiunilor prevăzute la alin. (1) - (3) se face de către personalul împuternicit din cadrul GNM, potrivit competenţelor acesteia.
(5) În cazul transferurilor ilegale de deşeuri, GNM dispune şi returnarea deşeurilor către expeditor, costurile aferente returnării fiind suportate de operatorul economic vinovat. 

Art. 10. Contravenţiilor prevăzute la art. 9 le sunt aplicabile dispoziţiile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin  Legea nr. 180/2002, cu modificările şi completările ulterioare.

CAPITOLUL VI – Dispoziții tranzitorii și finale

Art. 11 – (1) Autoritățile competente desemnate prin prezenta hotărâre adoptă măsurile administrative necesare pentru punerea în aplicare a prevederilor Regulamentului în termen de 90 de zile de la data intrării în vigoare a prezentei hotărâri.
(2) La data intrării în vigoare a ordinelor prevăzute la art. 4 alin. (2) lit. d), art. 7 alin. (9) și alin. (13) din prezenta hotărâre, Ordinul ministrului mediului, apelor și pădurilor nr. 1736/2022 privind aprobarea Procedurii de înregistrare, raportare şi declarare a operatorilor economici care introduc deşeuri în ţară pentru a fi valorificate, publicat în Monitorul Oficial al României, Partea I, nr. 637 din 28 iunie 2022, cu modificările și completările ulterioare, Ordinul ministrului mediului, apelor și pădurilor și viceprim-ministrului, ministrului afacerilor interne nr. 1887/106/2025 privind stabilirea punctelor de trecere a frontierei de stat pentru transferurile de deşeuri şi mărfuri/bunuri secondhand, publicat în Monitorul Oficial al României, Partea I, nr. 684 din 22 iulie 2025 și Ordinul ministrului mediului, apelor și pădurilor nr. 1647/2022 pentru aprobarea Normelor metodologice privind controlul transferurilor de deşeuri, publicat în Monitorul Oficial al României, Partea I, nr. 637 din 28 iunie 2022, cu modificările ulterioare, se abrogă.

Art. 12. Transportul intern se desfăşoară în conformitate cu legislația națională aşa cum este prevăzută de Hotărârea Guvernului nr.1061/2008, cu modificările ulterioare și cu acordurile și convențiile internaționale privind transportul mărfurilor periculoase, la care România este parte.

Art. 13. Până la data intrării în vigoare a ordinului prevăzut la art. 3 alin. (5), se vor aplica prevederile  Ordinului  ministrului mediului și dezvoltării durabile nr. 1108/2007 privind aprobarea Nomenclatorului lucrărilor şi serviciilor care se prestează de către autorităţile publice pentru protecţia mediului în regim de tarifare şi cuantumul tarifelor aferente acestora, cu modificările și completările ulterioare.

Art. 14. La data intrării în vigoare a prezentei hotărâri, Hotărârea Guvernului nr. 788/2007 privind stabilirea unor măsuri pentru aplicarea Regulamentului Parlamentului European şi al Consiliului (CE) nr. 1.013/2006 privind transferul de deşeuri, publicată în Monitorul Oficial al României, Partea I, nr. 522 din 02 august 2007, cu modificările și completările ulterioare, se abrogă.


PRIM – MINISTRU

Luca-Alexandru NICULESCU

